Comença la XXXIII Mostra Escolar de Teatre de Carcaixent
16 de Mayo de 2016

Carcaixent

Durant els propers dies, més de 5.000 escolars junt amb els seus familiars passaran pel Teatre Don Enrique per gaudir de la XXIII Edició de la Mostra de Teatre Escolar, una de les cites del calendari més esperades per l'alumnat de Carcaixent. La mostra arranca demà amb l’espectacle de poemes “Poesia que toca”, a càrrec dels alumnes de l’IES Arabista Ribera, “una aventura de paraules i sensacions” que, segons els autors, combina la poesia, la música i la denúncia.

A més de l’IES Arabista Ribera, en esta edició són 6 els centres d'educació de Carcaixent que participen de la Mostra: Maria Immaculada, Francesc Pons, José Mª Boquera, Sant Antoni, Ave Maria i Víctor Oroval. Igual que en anys anteriors, seran 8 dies de teatre amb dos representacions. La primera dirigida únicament i exclusivament a escolars, mentre que la segon tindrà lloc a les 18:00 hores i estarà oberta per al públic en general. L’entrada és lliure fins a completar aforament.

Com ja és habitual, l’Àrea de Cultura de l’Ajuntament de Carcaixent proposa, a tots els escolars, un concurs de dibuix per al cartell de la Mostra i un altre per al disseny de les samarretes que es regalen a tots els participants. En esta edició, la guanyadora del cartell ha sigut Amanda Orovig, de l’IES Arabista Ribera, i el guanyador del dibuix de les samarretes ha sigut Gabriel Signes Vila, del col·legi Sant Antoni.

Per a Lourdes Castelló, regidora de Cultura i Educació de l’Ajuntament de Carcaixent, és fonamental continuar recolzant este tipus d’iniciatives. “Carcaixent és una ciutat amb una gran cultura teatral, i part d’açò es deu a la importància que té el foment de les arts escèniques entre els més menuts. És molt important que s’hi impliquen i hi participen, solament així aconseguirem despertar i mantindre en ells l’interés per la cultura i, més concretament, pel teatre”, ha explicat la regidora.

La Mostra de Teatre Escolar de Carcaixent va nàixer en l'any 1983 de la mà de Pascual Peralt, integrant del Grup de Teatre Amateur Àgora, amb l'objectiu d'acostar el teatre als col·legis. Durant els seus inicis va ser concebuda com un concurs de teatre fins que es va convertir en Mostra de Teatre.